Na temelju članka 76. Zakona o visokom obrazovanju i znanstvenoj djelatnosti (NN 119/22), **VELEUČILIŠTE U RIJECI**, Trpimirova 2/V, Rijeka, OIB: 29573709870, koje zastupa dekan dr. sc. tech. Saša Hirnig, prof. struč. stud. (u daljnjem tekstu: Veleučilište)

i

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ iz \_\_\_\_\_\_\_\_\_\_\_\_\_\_ ul.\_\_\_\_\_\_\_\_\_\_\_\_\_\_\_\_\_\_\_\_, OIB:\_\_\_\_\_\_\_\_\_\_\_\_\_

(u daljnjem tekstu: Student)

sklapaju sljedeći

**UGOVOR O STUDIRANJU**

**(STUDENT U REDOVITOM STATUSU)**

Članak 1.

Ovim Ugovorom utvrđuju se međusobna prava i obveze potpisnika Ugovora na stručnom prijediplomskom studiju Poduzetništvo koji se izvodi u Rijeci završetkom kojeg se studentu izdaje diploma o stečenih 180 ECTS bodova i stječe stručni naziv prvostupnik/prvostupnica (baccalaureus/baccalaurea) ekonomije (bacc. oec.).

Studij traje 3 godine.

Student u redovitom statusu ima pravo najviše jednom ponavljati svaku studijsku godinu.

Student je obvezan završiti studij najkasnije u roku koji je dvostruko dulji od trajanja studija.

Članak 2.

Ugovorne strane utvrđuju da je Student temeljem provedenog natječajnog postupka stekao pravo na upis u prvu godinu studija u akademskoj godini 2023./2024.

Ovaj Ugovor primjenjuje se od početka akademske godine iz stavka 1. ovog članka i vrijedi za sve vrijeme trajanja studiranja Studenta.

Prilikom upisa prve godine studija Student upisuje 60 ECTS bodova.

Članak 3.

Troškovi studija studenta u redovitom statusu koji se po prvi puta upisuje u prvu godinu stručnog prijediplomskog studija Poduzetništvo u akademskoj godini 2023./2024. subvencioniraju se u cijelosti.

Student je suglasan da će se troškovi studiranja na višim godinama studija subvencionirati u iznosima i po modelima koji će biti utvrđivani za svaku akademsku godinu Odlukom o modelu participacije studenata u troškovima studija na Veleučilištu u Rijeci, sukladno Zakonu o visokom obrazovanju i znanstvenoj djelatnosti, Statutu i naputcima Ministarstva znanosti i obrazovanja. Odluka će se za svaku akademsku godinu objaviti na mrežnoj stranici [www.veleri.hr](http://www.veleri.hr).

Ukoliko Student na višim godinama studija ne izvrši uplatu troškova studiranja sukladno Odluci opisanoj u prethodnom stavku, te se ne upiše u sljedeću akademsku godinu, istekom roka za upis prestat će mu status studenta sukladno odredbama Pravilnika o studiranju koji će biti na snazi u trenutku nastupanja uvjeta za prestanak statusa studenta, a visoko učilište ima pravo zadržati do tada uplaćena sredstva.

Članak 4.

Uspjeh na studiju utvrđuje se stečenim ECTS bodovima u jednoj akademskoj godini.

Članak 5.

Visoko učilište se obvezuje studentu omogućiti potpunu i kvalitetnu izvedbu studijskog programa, uredno pohađanje nastave te druga prava utvrđena studijskim programom, Zakonom o visokom obrazovanju i znanstvenoj djelatnosti, Statutom Veleučilišta u Rijeci, Pravilnikom o studiranju i drugim općim aktima visokog učilišta.

Članak 6.

Student ima pravo i obvezu uredno i na vrijeme ispunjavati sve obveze predviđene studijskim programom, Statutom, Pravilnikom o studiranju i drugim aktima visokog učilišta.

Članak 7.

Studentu prestaje status studenta danom obrane završnog rada, danom ispisa sa studija visokog učilišta, istekom roka za upis u sljedeću akademsku godinu, istekom roka predviđenog za završetak studijskog programa, danom isključenja sa studija iz razloga predviđenih drugim općim aktima visokog učilišta.

Članak 8.

Ovim Ugovorom Student, kao autor (seminarskih, završnih i drugih) radova koje izradi na Veleučilištu u Rijeci tijekom studija bez naknade zasniva za Veleučilište u Rijeci neisključivo imovinsko pravo iskorištavanja takvih djela, pri čemu je to pravo sadržajno, vremenski i prostorno neograničeno. S obzirom na to da je zasnovano pravo neisključivo, Studentu - autoru ostaje pravo daljnjeg slobodnog raspolaganja svojim autorskim djelom, ali uvijek uz naznaku da je riječ o radu izrađenom i/ili obranjenom na Veleučilištu u Rijeci.

Student je suglasan da Veleučilište u Rijeci navedene radove trajno objavi na javnoj internetskoj bazi Nacionalne i sveučilišne knjižnice, knjižnice visokog učilišta i u repozitoriju Dabar.

Student je dužan poštovati tuđa autorska i druga prava intelektualnog vlasništva te je osobno odgovoran u slučaju povrede tih prava.

Student se obvezuje nadoknaditi Veleučilištu u Rijeci cjelokupni iznos plaćen od strane Veleučilišta u Rijeci s osnove odgovornosti Veleučilišta u Rijeci prema trećoj osobi kao posljedice povrede autorskog ili drugog prava intelektualnog vlasništva treće osobe koju je počinio Student.

Članak 9.

Potpisom ovog Ugovora Student potvrđuje da je upoznat da njegove osobne podatke dane u ovom Ugovoru kao i sve druge podatke o njemu koje Veleučilište u Rijeci kao voditelj i/ili izvršitelj obrade prikuplja i obrađuje u svrhu izvršavanja ugovora o studiranju i ostvarivanja prava i obveza po osnovi studentskog statusa, Veleučilište u Rijeci može koristiti u svojim evidencijama, obrađivati ih i omogućiti njihovu obradu pravnim osobama u sustavu znanosti i visokog obrazovanja te nadležnim javnopravnim tijelima u izvršavanju svojih dužnosti i ovlasti.

Veleučilište u Rijeci prikuplja osobne podatke potrebne za reguliranje statusa studenata te za ostvarivanje prava iz studentskoga standarda, sukladno Zakonu o visokom obrazovanju i znanstvenoj djelatnosti, Pravilniku o vođenju evidencija o studentima visokih učilišta, Pravilniku o sadržaju studentske isprave, Pravilniku o uvjetima i načinu ostvarivanja prava na pokriće troškova prehrane studenata te aktima Veleučilišta u Rijeci. Podatci se prikupljaju, obrađuju i pohranjuju u bazama podataka Veleučilišta u Rijeci, sukladno Općoj uredbi o zaštiti osobnih podataka (GDPR).

Veleučilište u Rijeci je dužno s navedenim podacima postupati u skladu s europskim i nacionalnim propisima i internim aktima o zaštiti osobnih podataka, osiguravajući pravilnost postupanja s tim podacima na strani svih osoba kojima će na zakonitoj osnovi biti omogućen pristup podacima, što uključuje njihovo korištenje isključivo u zakonite svrhe i ni na koji način koji bi se mogao smatrati suprotnim interesima ugovornih strana.

Za vrijeme trajanja studija, osobni podaci Studenta koristit će se pri objavi rezultata vrednovanja u skladu s općim aktima Veleučilišta u Rijeci koji se odnose na studente, uz primjenu najmanje invazivnih mjera opsega objave osobnih podataka, gdje god je to moguće (npr. objava identifikacijskog JMBAG broja umjesto objave imena i prezimena).

Potpisom ovog Ugovora Student potvrđuje da je upoznat da će se njegova adresa elektroničke pošte, evidentirana u sustavu AAI@Edu.Hr, koristiti u svrhu kontaktiranja za izvršavanje obveza na Veleučilištu u Rijeci.

Potpisom ovog Ugovora Student potvrđuje da je upoznat da će se njegov broj mobitela evidentiran u NISpVU sustavu, u prijavi na Natječaj za upis na neki od studijskih programa Veleučilišta u Rijeci ili u studenskoj molbi koristiti u svrhu ostvarivanja studentskih prava i obveza.

Članak 10.

Na sva pitanja koja nisu regulirana ovim Ugovorom primjenjivat će se odredbe Zakona o visokom obrazovanju i znanstvenoj djelatnosti, Zakona o obveznim odnosima, Zakona o autorskom pravu i srodnim pravima te općih akata visokog učilišta.

Članak 11.

Ugovorne strane svojim potpisom izražavaju suglasnost sa svim odredbama ovog ugovora.

Ugovor stupa na snagu danom potpisa ugovornih strana.

Članak 12.

U slučaju spora ugovorne strane utvrđuju nadležnost stvarno nadležnog suda u Rijeci.

Članak 13.

Ovaj ugovor sastavljen je u 3 (tri) istovjetna primjerka, od kojih 2 (dva) zadržava visoko učilište, a 1 (jedan) student.

KLASA:602-04/23-10/09

URBROJ:2170-57-04-23-\_\_\_

Rijeka, \_\_\_\_\_\_\_\_\_\_\_\_ 2023.

Veleučilište u Rijeci

Student Dekan

\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_

dr. sc. tech. Saša Hirnig, p. p.